CELEX: 32022R0806
Language: el
Date: 2022-05-23 00:00:00
Title: Εκτελεστικός κανονισμός (ΕΕ) 2022/806 της Επιτροπής της 23ης Μαΐου 2022 για την τροποποίηση του εκτελεστικού κανονισμού (ΕΕ) 2020/492 για την επιβολή οριστικών δασμών αντιντάμπινγκ στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου και του εκτελεστικού κανονισμού (ΕΕ) 2020/776 για την επιβολή οριστικών αντισταθμιστικών δασμών στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου και για την επιβολή των οριστικών δασμών αντιντάμπινγκ και των οριστικών αντισταθμιστικών δασμών στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου που μεταφέρονται σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη σύμβαση των Ηνωμένων Εθνών για το δίκαιο της θάλασσας (UNCLOS)

24.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 145/20
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/806 ΤΗΣ ΕΠΙΤΡΟΠΗΣ
         της 23ης Μαΐου 2022
         για την τροποποίηση του εκτελεστικού κανονισμού (ΕΕ) 2020/492 για την επιβολή οριστικών δασμών αντιντάμπινγκ στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου και του εκτελεστικού κανονισμού (ΕΕ) 2020/776 για την επιβολή οριστικών αντισταθμιστικών δασμών στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου και για την επιβολή των οριστικών δασμών αντιντάμπινγκ και των οριστικών αντισταθμιστικών δασμών στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου που μεταφέρονται σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη σύμβαση των Ηνωμένων Εθνών για το δίκαιο της θάλασσας (UNCLOS)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός αντιντάμπινγκ), και ιδίως το άρθρο 9 παράγραφος 4 και το άρθρο 14α,
         Έχοντας υπόψη τον κανονισμό (ΕΕ) 2016/1037 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (2) (στο εξής: βασικός κανονισμός κατά των επιδοτήσεων), και ιδίως το άρθρο 15 παράγραφος 1 και το άρθρο 24α,
         Εκτιμώντας τα ακόλουθα:
         1.   ΙΣΧΥΟΝΤΑ ΜΕΤΡΑ ΚΑΙ ΥΦΑΛΟΚΡΗΠΙΔΑ/ΑΠΟΚΛΕΙΣΤΙΚΗ ΟΙΚΟΝΟΜΙΚΗ ΖΩΝΗ
         
         1.1.   Ισχύοντα μέτρα
         
         
                     (1)
                  
                  
                     Στις 16 Ιουνίου 2020 η Ευρωπαϊκή Επιτροπή (στο εξής: Επιτροπή) επέβαλε οριστικούς δασμούς αντιντάμπινγκ και οριστικούς αντισταθμιστικούς δασμούς στις εισαγωγές ορισμένων υφασμένων και/ή ραμμένων υφασμάτων από υαλοΐνες (στο εξής: υφάσματα από υαλοΐνες) καταγωγής Λαϊκής Δημοκρατίας της Κίνας (στο εξής: ΛΔΚ) και Αιγύπτου με τον εκτελεστικό κανονισμό (ΕΕ) 2020/492 της Επιτροπής (3) (στο εξής: κανονισμός αντιντάμπινγκ για τα υφάσματα από υαλοΐνες) και τον εκτελεστικό κανονισμό (ΕΕ) 2020/776 της Επιτροπής (4) (στο εξής: κανονισμός κατά των επιδοτήσεων για τα υφάσματα από υαλοΐνες), αντίστοιχα (στο εξής: ισχύοντα μέτρα).
                  
               1.2.   Υφαλοκρηπίδα/Αποκλειστική οικονομική ζώνη
         
         
                     (2)
                  
                  
                     Ο κανονισμός (ΕΕ) 2018/825 του Ευρωπαϊκού Κοινοβουλίου και του Συμβουλίου (5), ο οποίος άρχισε να ισχύει στις 8 Ιουνίου 2018 [στο εξής: δέσμη μέτρων για τον εκσυγχρονισμό των μέσων εμπορικής άμυνας (ΜΕΑ)], εισήγαγε το νέο άρθρο 14α στον βασικό κανονισμό αντιντάμπινγκ και το νέο άρθρο 24α στον βασικό κανονισμό κατά των επιδοτήσεων.
                  
               
                     (3)
                  
                  
                     Βάσει των εν λόγω άρθρων, δασμός αντιντάμπινγκ ή αντισταθμιστικός δασμός είναι επίσης δυνατόν να επιβάλλεται σε οποιοδήποτε προϊόν αποτελεί αντικείμενο ντάμπινγκ ή επιδοτήσεων και μεταφέρεται σε σημαντικές ποσότητες σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη σύμβαση των Ηνωμένων Εθνών για το δίκαιο της θάλασσας (UNCLOS) (στο εξής: υφαλοκρηπίδα/ΑΟΖ) (6), εάν αυτό ενδέχεται να προκαλέσει ζημία στον ενωσιακό κλάδο παραγωγής.
                  
               
                     (4)
                  
                  
                     Τα ίδια άρθρα προβλέπουν ότι η Επιτροπή θα πρέπει να εκδίδει εκτελεστικές πράξεις οι οποίες καθορίζουν τους όρους που διέπουν τη γένεση δασμολογικής οφειλής, καθώς και τις διαδικασίες για την κοινοποίηση και τη δήλωση τέτοιων προϊόντων και για την καταβολή των δασμών, συμπεριλαμβανομένης της ανάκτησης, επιστροφής και διαγραφής τους (τελωνειακό εργαλείο), και ότι η Επιτροπή θα πρέπει να επιβάλλει τέτοιους δασμούς μόνο από την ημερομηνία κατά την οποία το τελωνειακό εργαλείο τίθεται σε λειτουργία. Το τελωνειακό εργαλείο (7) τέθηκε σε εφαρμογή στις 2 Νοεμβρίου 2019.
                  
               2.   ΔΙΑΔΙΚΑΣΙΑ
         
         2.1.   Μερική επανέναρξη των ερευνών
         
         
                     (5)
                  
                  
                     Στις 27 Μαΐου 2021, η Επιτροπή δημοσίευσε ανακοίνωση (8) για την επανέναρξη των ερευνών που οδήγησαν στην επιβολή των μέτρων αντιντάμπινγκ και των αντισταθμιστικών μέτρων στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής ΛΔΚ και Αιγύπτου.
                  
               
                     (6)
                  
                  
                     Η επανέναρξη περιορίστηκε στη διερεύνηση του αν τα μέτρα θα πρέπει να εφαρμοστούν σε ορισμένα υφασμένα και/ή ραμμένα υφάσματα από υαλοΐνες καταγωγής ΛΔΚ και Αιγύπτου (στο εξής: οικείες χώρες) που μεταφέρονται σε σημαντικές ποσότητες στην υφαλοκρηπίδα/ΑΟΖ, καθώς το τελωνειακό εργαλείο δεν είχε τεθεί σε εφαρμογή, όταν κινήθηκαν οι έρευνες που οδήγησαν στα ισχύοντα μέτρα και, ως εκ τούτου, η Επιτροπή δεν μπορούσε να συναγάγει συμπέρασμα ως προς το αν ήταν ενδεδειγμένη η επέκταση των δασμών στην υφαλοκρηπίδα/ΑΟΖ.
                  
               
                     (7)
                  
                  
                     Η Επιτροπή είχε στη διάθεσή της επαρκή στοιχεία τα οποία αποδεικνύουν ότι υφάσματα από υαλοΐνες καταγωγής ΛΔΚ και Αιγύπτου μεταφέρονταν σε σημαντικές ποσότητες στο πλαίσιο του καθεστώτος τελειοποίησης προς επανεξαγωγή, προκειμένου να μεταποιηθούν σε πτερύγια ανεμογεννητριών τα οποία στη συνέχεια εξάγονταν σε υπεράκτια αιολικά πάρκα στην υφαλοκρηπίδα/ΑΟΖ και ότι αυτό ενδέχεται να προκαλέσει ζημία στον ενωσιακό κλάδο παραγωγής. Μέρος των εν λόγω αποδεικτικών στοιχείων παρασχέθηκε από τον ενωσιακό κλάδο παραγωγής. Στη διάθεση των ενδιαφερόμενων μερών τέθηκε σημείωμα στον φάκελο με τα αποδεικτικά στοιχεία που έχει στη διάθεσή της η Επιτροπή.
                  
               2.2.   Ενδιαφερόμενα μέρη
         
         
                     (8)
                  
                  
                     Η Επιτροπή ενημέρωσε τα ενδιαφερόμενα μέρη που συνεργάστηκαν στις έρευνες οι οποίες οδήγησαν στα ισχύοντα μέτρα, και συγκεκριμένα την αποστολή της Λαϊκής Δημοκρατίας της Κίνας, την αποστολή της Αιγύπτου, τους παραγωγούς-εξαγωγείς και τις συνδεδεμένες εταιρείες τους στη ΛΔΚ και την Αίγυπτο, τους ενωσιακούς παραγωγούς, τους μη συνδεδεμένους εισαγωγείς στην Ένωση και τους χρήστες στην Ένωση σχετικά με την επανέναρξη των ερευνών.
                  
               
                     (9)
                  
                  
                     Στα ενδιαφερόμενα μέρη δόθηκε η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών, εντός της προθεσμίας που προβλεπόταν στην ανακοίνωση. Κανένα από τα ενδιαφερόμενα μέρη δεν ζήτησε ακρόαση από την Επιτροπή ή από τον σύμβουλο ακροάσεων σε διαδικασίες εμπορικών προσφυγών.
                  
               2.3.   Απαντήσεις στο ερωτηματολόγιο
         
         
                     (10)
                  
                  
                     Η Επιτροπή απέστειλε ερωτηματολόγιο στα ενδιαφερόμενα μέρη που συνεργάστηκαν στις έρευνες οι οποίες οδήγησαν στα ισχύοντα μέτρα.
                  
               
                     (11)
                  
                  
                     Η Επιτροπή έλαβε απαντήσεις στο ερωτηματολόγιο από τέσσερις ενωσιακούς παραγωγούς, την ένωση του ενωσιακού κλάδου παραγωγής και έναν χρήστη.
                  
               
                     (12)
                  
                  
                     Δεν ελήφθησαν απαντήσεις στο ερωτηματολόγιο από τους παραγωγούς-εξαγωγείς. Η Επιτροπή ενημέρωσε τις αποστολές της ΛΔΚ και της Αιγύπτου ότι, λόγω της ανεπαρκούς συνεργασίας των παραγωγών-εξαγωγέων από τη ΛΔΚ και την Αίγυπτο, σκόπευε να εφαρμόσει το άρθρο 18 του βασικού κανονισμού αντιντάμπινγκ και το άρθρο 28 του βασικού κανονισμού κατά των επιδοτήσεων αντίστοιχα και, ως εκ τούτου, να βασίσει τα συμπεράσματά της στα διαθέσιμα πραγματικά στοιχεία. Δεν ελήφθη καμία παρατήρηση ως απάντηση στην εν λόγω γνωστοποίηση.
                  
               2.4.   Περίοδος έρευνας
         
         
                     (13)
                  
                  
                     Η περίοδος έρευνας ήταν η ίδια με την περίοδο των αρχικών ερευνών, δηλαδή από την 1η Ιανουαρίου 2018 έως τις 31 Δεκεμβρίου 2018 (στο εξής: αρχική περίοδος έρευνας).
                  
               2.5.   Υπό έρευνα προϊόν
         
         
                     (14)
                  
                  
                     Το υπό έρευνα προϊόν είναι το ίδιο με το προϊόν των ερευνών που οδήγησαν στην επιβολή των ισχυόντων μέτρων, δηλαδή υφάσματα από υφασμένα και/ή ραμμένα φιτίλια (rovings) και/ή νήματα από συνεχή νημάτια υαλοϊνών με ή χωρίς άλλα στοιχεία, εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων ανοικτού πλέγματος με μέγεθος κυψελίδας μεγαλύτερο από 1,8 mm τόσο σε μήκος όσο και σε πλάτος, και βάρος μεγαλύτερο από 35 g/m2, τα οποία υπάγονται επί του παρόντος στους κωδικούς ΣΟ ex 7019 61 00, ex 7019 62 00, ex 7019 63 00, ex 7019 64 00, ex 7019 65 00, ex 7019 66 00, ex 7019 69 10, ex 7019 69 90, και ex 7019 90 00 (κωδικοί TARIC 7019610081, 7019610083, 7019610084, 7019620081, 7019620083, 7019620084, 7019630081, 77019630083, 7019630084, 7019640081, 7019640083, 7019640084, 7019650081, 7019650083, 7019650084, 7019660081, 7019660083, 7019660084, 7019691081, 7019691083, 7019691084, 7019699081, 7019699083, 77019699084, 7019900081, 7019900083 και 7019900084), καταγωγής Λαϊκής Δημοκρατίας της Κίνας και Αιγύπτου (στο εξής: υπό έρευνα προϊόν).
                  
               2.6.   Παρατηρήσεις σχετικά με την έναρξη της διαδικασίας
         
         
                     (15)
                  
                  
                     Η αποστολή της Αιγύπτου αμφισβήτησε τη νομιμότητα των νέων διατάξεων των βασικών κανονισμών αντιντάμπινγκ και κατά των επιδοτήσεων (άρθρα 14α και 24α των αντίστοιχων βασικών κανονισμών) βάσει της σύμβασης των Ηνωμένων Εθνών για το δίκαιο της θάλασσας (UNCLOS) και των τελωνειακών κανόνων της Ένωσης.
                  
               
                     (16)
                  
                  
                     Η Επιτροπή απέρριψε τον ισχυρισμό αυτό. Το άρθρο 1 παράγραφος 2 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (9) ορίζει ρητώς ότι ορισμένες διατάξεις της τελωνειακής νομοθεσίας μπορούν επίσης να εφαρμόζονται εκτός του τελωνειακού εδάφους της Ένωσης, δυνάμει νομοθεσίας που διέπει ειδικούς τομείς ή βάσει διεθνών συμβάσεων. Η UNCLOS αποτελεί μέρος του δικαίου της Ένωσης. Η αποκλειστική οικονομική ζώνη διέπεται από το Μέρος V της UNCLOS, ενώ η υφαλοκρηπίδα περιέχεται στο Μέρος VI της UNCLOS. Το άρθρο 56 της UNCLOS ορίζει τα «Δικαιώματα, δικαιοδοσίες και υποχρεώσεις του παράκτιου κράτους στην αποκλειστική οικονομική ζώνη», στα οποία περιλαμβάνονται «η δημιουργία και χρήση τεχνητών νήσων, εγκαταστάσεων και κατασκευών». Το άρθρο 60 παράγραφος 2 της UNCLOS ορίζει ότι «το παράκτιο κράτος έχει αποκλειστική δικαιοδοσία πάνω σε αυτές τις τεχνητές νήσους, εγκαταστάσεις και κτίσματα, περιλαμβανομένης και της δικαιοδοσίας που αναφέρεται στους τελωνειακούς, δημοσιονομικούς, υγειονομικούς, ασφάλειας και μεταναστευτικούς νόμους και κανονισμούς.» Ο κατάλογος των θεμάτων που απαριθμούνται στη διάταξη αυτή δεν είναι εξαντλητικός. Το άρθρο 80 της UNCLOS προβλέπει την εφαρμογή του άρθρου 60 και για την υφαλοκρηπίδα. Το Διεθνές Δικαστήριο για το Δίκαιο της Θάλασσας έχει εκδώσει περαιτέρω κατευθυντήριες γραμμές σχετικά με την ανωτέρω διάταξη της UNCLOS. Όπως έκρινε στην απόφασή του M/V «Saiga», «στην αποκλειστική οικονομική ζώνη, το παράκτιο κράτος έχει τη δικαιοδοσία να εφαρμόζει τελωνειακούς νόμους και κανονισμούς όσον αφορά τεχνητές νήσους, εγκαταστάσεις και κτίσματα (άρθρο 60 παράγραφος 2). Κατά την άποψη του δικαστηρίου, η σύμβαση δεν δίνει το δικαίωμα στο παράκτιο κράτος να εφαρμόζει την τελωνειακή του νομοθεσία όσον αφορά άλλα μέρη της αποκλειστικής οικονομικής ζώνης που δεν αναφέρονται παραπάνω» (10). Με βάση τα παραπάνω, σύμφωνα με την UNCLOS, η Ένωση έχει την αρμοδιότητα να επιβάλλει δασμούς αντιντάμπινγκ και αντισταθμιστικούς δασμούς, που αποτελούν μέρος των «τελωνειακών, δημοσιονομικών νόμων και κανονισμών». Είναι γεγονός ότι η κανονιστική αρμοδιότητα της Ένωσης εκτείνεται και σε τομείς στους οποίους τα κράτη μέλη έχουν κυριαρχικά δικαιώματα βάσει του δημόσιου διεθνούς δικαίου (11). Εν κατακλείδι, η Επιτροπή συμπέρανε ότι δεν συντρέχει λόγος να γίνει δεκτό το αίτημα της αποστολής της Αιγύπτου να μην εφαρμοστούν τα άρθρα 14α και 24α των αντίστοιχων βασικών κανονισμών.
                  
               3.   ΑΞΙΟΛΟΓΗΣΗ
         
         3.1.   Προκαταρκτικές παρατηρήσεις
         
         
                     (17)
                  
                  
                     Η Επιτροπή διερεύνησε, μεταξύ άλλων, τις ακόλουθες δραστηριότητες κατά την αρχική περίοδο έρευνας:
                     
                                 —
                              
                              
                                 την επανεξαγωγή, κατά την έννοια του ενωσιακού τελωνειακού κώδικα (12), του υπό έρευνα προϊόντος στην υφαλοκρηπίδα/ΑΟΖ·
                              
                           
                                 —
                              
                              
                                 τις απευθείας αποστολές του υπό έρευνα προϊόντος από τις οικείες χώρες προς την υφαλοκρηπίδα/ΑΟΖ· και
                              
                           
                                 —
                              
                              
                                 την εξαγωγή ή επανεξαγωγή τελικών προϊόντων που ενσωματώνουν το υπό έρευνα προϊόν από το τελωνειακό έδαφος της ΕΕ προς την υφαλοκρηπίδα/ΑΟΖ, τόσο όταν το υπό έρευνα προϊόν τέθηκε για πρώτη φορά σε ελεύθερη κυκλοφορία στο τελωνειακό έδαφος της ΕΕ και στη συνέχεια ενσωματώθηκε στο τελικό προϊόν, όσο και όταν το υπό έρευνα προϊόν ενσωματώθηκε στο τελικό προϊόν υπό διαφορετικό τελωνειακό καθεστώς (για παράδειγμα, στο πλαίσιο του καθεστώτος τελειοποίησης προς επανεξαγωγή που αναφέρεται στον ενωσιακό τελωνειακό κώδικα).
                              
                           
               
                     (18)
                  
                  
                     Δύο χρήστες συνεργάστηκαν αρχικά στην έρευνα: η Siemens Gamesa Renewable Energy, S.A (στο εξής: SGRE) και η Vestas Wind Systems A/S (στο εξής: Vestas). Ωστόσο, μετά την επανέναρξη των ερευνών, μόνο η SGRE υπέβαλε απάντηση στο ερωτηματολόγιο.
                  
               
                     (19)
                  
                  
                     Όπως αναφέρεται στην αιτιολογική σκέψη 469 του κανονισμού αντιντάμπινγκ για τα υφάσματα από υαλοΐνες και στην αιτιολογική σκέψη 1079 του κανονισμού κατά των επιδοτήσεων για τα υφάσματα από υαλοΐνες, οι δύο αυτοί χρήστες περιλαμβάνονται μεταξύ των μεγαλύτερων παραγωγών ανεμογεννητριών στην Ένωση, καταναλώνοντας από κοινού πάνω από το 20 % της συνολικής ζήτησης για υφάσματα από υαλοΐνες σε επίπεδο Ένωσης. Από κοινού εισάγουν πάνω από το 30 % του συνόλου των εισαγωγών από τις οικείες χώρες.
                  
               
                     (20)
                  
                  
                     Όπως αναφέρεται στην αιτιολογική σκέψη 464 του κανονισμού αντιντάμπινγκ από υαλοΐνες και στην αιτιολογική σκέψη 1075 του κανονισμού κατά των επιδοτήσεων για τα υφάσματα από υαλοΐνες, οι παραγωγοί ανεμογεννητριών είναι οι μεγαλύτεροι χρήστες υφασμάτων από υαλοΐνες και αντιπροσωπεύουν περίπου το 60-70 % της ζήτησης υφασμάτων από υαλοΐνες στην Ένωση. Στους άλλους χρήστες περιλαμβάνονται παραγωγοί σκαφών (περίπου 11 %), φορτηγών (περίπου 8 %) και αθλητικού εξοπλισμού (περίπου 2 %), καθώς και πάροχοι συστημάτων αποκατάστασης αγωγών (περίπου 8 %).
                  
               
                     (21)
                  
                  
                     Οι παραγωγοί ανεμογεννητριών χρησιμοποιούν υφάσματα από υαλοΐνες για την κατασκευή πτερυγίων για εγκαταστάσεις πυλώνων ανεμογεννητριών στην ηπειρωτική Ευρώπη που στη συνέχεια αποστέλλονται και εγκαθίστανται στην υφαλοκρηπίδα/ΑΟΖ είτε στην ξηρά είτε υπεράκτια.
                  
               
                     (22)
                  
                  
                     Σύμφωνα με τον πίνακα 2 του κανονισμού αντιντάμπινγκ για τα υφάσματα από υαλοΐνες και του κανονισμού κατά των επιδοτήσεων για τα υφάσματα από υαλοΐνες, η συνολική κατανάλωση υφασμάτων από υαλοΐνες ανήλθε σε 168 270 τόνους κατά την περίοδο έρευνας.
                  
               
                     (23)
                  
                  
                     Κατά την περίοδο έρευνας της αρχικής έρευνας, στην ΕΕ προστέθηκαν περίπου 2 600 MW νέας παραγωγικής δυναμικότητας από υπεράκτια συστήματα αιολικής ενέργειας. Σε μία υπεράκτια ανεμογεννήτρια 8 MW χρησιμοποιούνται 60 τόνοι υφασμάτων από υαλοΐνες για τα τρία πτερύγια. Ως εκ τούτου, για τις υπεράκτιες εγκαταστάσεις της ΕΕ των 28 το 2018 απαιτούνταν περίπου 19 958 τόνοι υφασμάτων από υαλοΐνες και για τις υπεράκτιες εγκαταστάσεις της ΕΕ των 27 περίπου 10 118 τόνοι.
                  
               3.2.   Αίγυπτος
         
         
                     (24)
                  
                  
                     Το 2018 δεν πραγματοποιήθηκαν εισαγωγές στο πλαίσιο του καθεστώτος τελειοποίησης προς επανεξαγωγή από την Αίγυπτο. Ως συμβαλλόμενο μέρος της πανευρωμεσογειακής σύμβασης, η Αίγυπτος επωφελείται από προτιμησιακή δασμολογική μεταχείριση. Επομένως, στις εισαγωγές υφασμάτων από υαλοΐνες από την Αίγυπτο εφαρμόζονται προτιμησιακοί δασμοί 0 % αντί των δασμών ΜΕΚ (μάλλον ευνοούμενου κράτους) 5-7 %. Ως εκ τούτου, το 2018 δεν υπήρχε οικονομική δικαιολογία για την εισαγωγή, από τα μέρη, υφασμάτων από υαλοΐνες από την Αίγυπτο στο πλαίσιο του καθεστώτος τελειοποίησης προς επανεξαγωγή.
                  
               
                     (25)
                  
                  
                     Στην απάντησή της στο ερωτηματολόγιο, η SGRE ανέφερε ότι δεν εισήγε υφάσματα από υαλοΐνες από την Αίγυπτο που προορίζονταν για χρήση στην υφαλοκρηπίδα/ΑΟΖ κατά την περίοδο έρευνας. Η Vestas δεν υπέβαλε απάντηση στο ερωτηματολόγιο ώστε να αποσαφηνιστεί το θέμα αυτό. Εν προκειμένω, η Επιτροπή επισήμανε ότι ήδη κατά τη διάρκεια της αρχικής έρευνας, η Vestas δεν είχε προσδιορίσει χωριστά τις εισαγωγές καταγωγής Αιγύπτου. Ωστόσο, με βάση τις πληροφορίες που υποβλήθηκαν στην αρχική έρευνα, και ειδικότερα τα στοιχεία που παρασχέθηκαν απευθείας από τους Αιγύπτιους εξαγωγείς, η Vestas εισήγε σημαντικές ποσότητες υφασμάτων από υαλοΐνες από την Αίγυπτο στο πλαίσιο του συνήθους καθεστώτος, οι οποίες ανέρχονταν σε ποσοστό μεταξύ 5 % και 8 % των εισαγωγών της ΕΕ των 28 και μεταξύ 2 % και 5 % της κατανάλωσης στην ΕΕ των 28 (13). Τα ποσοστά αυτά θα είναι σημαντικά υψηλότερα εάν υπολογιστούν με βάση τα αριθμητικά στοιχεία για την ΕΕ των 27.
                  
               
                     (26)
                  
                  
                     Ταυτόχρονα, το 2018 η Vestas διέθετε σημαντικές νέες υπεράκτιες εγκαταστάσεις στην ΕΕ, οι οποίες αντιπροσώπευαν το 30-50 % όλων των νέων εγκαταστάσεων αυτού του είδους στην ΕΕ των 28 και στην ΕΕ των 27. Από το στοιχείο αυτό προκύπτει ότι σημαντικές ποσότητες αιγυπτιακών υφασμάτων από υαλοΐνες εισήχθησαν στην υφαλοκρηπίδα/ΑΟΖ κατά την περίοδο έρευνας της αρχικής έρευνας. Δεν υπάρχουν πληροφορίες στον φάκελο που να αντικρούουν το συμπέρασμα αυτό.
                  
               
                     (27)
                  
                  
                     Το συμπέρασμα αυτό ενισχύεται περαιτέρω από το γεγονός ότι οι εισαγωγές υφασμάτων από υαλοΐνες καταγωγής Αιγύπτου πραγματοποιήθηκαν αμέσως μετά την επιβολή των μέτρων στο πλαίσιο του καθεστώτος τελειοποίησης προς επανεξαγωγή (περισσότεροι από 230 τόνοι το δεύτερο εξάμηνο του 2020).
                  
               
                     (28)
                  
                  
                     Συνεπώς, με βάση τα διαθέσιμα αποδεικτικά στοιχεία, η Επιτροπή κατέληξε στο συμπέρασμα ότι σημαντικές ποσότητες μεταφέρθηκαν στην υφαλοκρηπίδα/ΑΟΖ από την Αίγυπτο, οι οποίες συνέβαλαν στη ζημία που έχει ήδη διαπιστωθεί στο πλαίσιο της αρχικής έρευνας.
                  
               3.3.   ΛΔΚ
         
         
                     (29)
                  
                  
                     Το 2018 ο όγκος των εισαγωγών υφασμάτων από υαλοΐνες υπό καθεστώς τελειοποίησης προς επανεξαγωγή από την Κίνα ανήλθε σε 5 343 τόνους. Εξ αυτών, οι εισαγωγές των κρατών μελών με υπεράκτιες εγκαταστάσεις ανήλθαν σε 4 835 τόνους —εκ των οποίων το 15 % αντιστοιχούσε στο Ηνωμένο Βασίλειο.
                  
               
                     (30)
                  
                  
                     Στην απάντησή της στο ερωτηματολόγιο, η SGRE ανέφερε εισαγωγές υφασμάτων από υαλοΐνες από τη ΛΔΚ στο πλαίσιο τόσο του καθεστώτος τελειοποίησης προς επανεξαγωγή όσο και του συνήθους καθεστώτος για την υφαλοκρηπίδα/ΑΟΖ στην Ένωση. Οι όγκοι εισαγωγής στο πλαίσιο τελειοποίησης προς επανεξαγωγή μόνο για την ΕΕ των 27 αντιπροσώπευαν ποσοστό μεταξύ 1 % και 3 % της συνολικής κατανάλωσης υφασμάτων από υαλοΐνες στην ΕΕ των 28 και ποσοστό μεταξύ 4 % και 7 % των συνολικών εισαγωγών υφασμάτων από υαλοΐνες στην ΕΕ των 28 κατά την περίοδο έρευνας (14). Αυτό σημαίνει ότι το ποσοστό των εισαγωγών στην ΕΕ των 27 και της κατανάλωσης στην ΕΕ των 27 θα είναι ακόμη μεγαλύτερο. Δεδομένου ότι οι ποσότητες αυτές υπερβαίνουν τα ελάχιστα επίπεδα, είναι από μόνες τους αρκετά σημαντικές ώστε να προκαλέσουν ζημία και, ως εκ τούτου, να συμβάλουν στη ζημία που είχε ήδη διαπιστωθεί στην αρχική έρευνα. Επιπλέον, η Επιτροπή υπενθύμισε ότι η ανάλυση της ζημίας στην αρχική έρευνα πραγματοποιήθηκε με σώρευση των εισαγωγών από την Αίγυπτο και τη ΛΔΚ. Ως εκ τούτου, οποιαδήποτε αύξηση των εισαγωγών που διοχετεύθηκε στην υφαλοκρηπίδα/ΑΟΖ μπορεί μόνο να συμβάλει περαιτέρω στη ζημία, όπως διαπιστώθηκε στην αρχική έρευνα.
                  
               4.   ΚΟΙΝΟΠΟΙΗΣΗ
         
         
                     (31)
                  
                  
                     Τα μέρη ενημερώθηκαν για τα ουσιώδη πραγματικά περιστατικά και το σκεπτικό στα οποία βασιζόταν η πρόθεση επέκτασης των μέτρων σε ορισμένα υφασμένα και/ή ραμμένα υφάσματα από υαλοΐνες καταγωγής ΛΔΚ και Αιγύπτου στην υφαλοκρηπίδα/ΑΟΖ. Επίσης, τους δόθηκε προθεσμία εντός της οποίας θα μπορούσαν να υποβάλουν τις παρατηρήσεις τους μετά την εν λόγω κοινοποίηση.
                  
               
                     (32)
                  
                  
                     Στις παρατηρήσεις τους μετά την τελική κοινοποίηση η SGRE ισχυρίστηκε ότι σύμφωνα με τους βασικούς κανονισμούς η Επιτροπή ήταν υποχρεωμένη να διενεργήσει πλήρη ανάλυση της ζημίας, προτού συναγάγει συμπεράσματα για τυχόν επέκταση των μέτρων σε νέα εδάφη, και συγκεκριμένα στην υφαλοκρηπίδα/ΑΟΖ. Ισχυρίστηκε περαιτέρω ότι η ανάλυση της ζημίας από την Επιτροπή περιορίστηκε μόνο στον όγκο των εισαγωγών υφασμάτων από υαλοΐνες από την Κίνα στην υφαλοκρηπίδα/ΑΟΖ το 2018 και ότι η Επιτροπή δεν εξέτασε την τάση των εισαγωγών στην υφαλοκρηπίδα/ΑΟΧ κατά την υπό εξέταση περίοδο, δηλαδή κατά τα έτη 2015 - 2018.
                  
               
                     (33)
                  
                  
                     Επιπλέον, κατά την SGRE η Επιτροπή θα έπρεπε πρώτα να αξιολογήσει αν ήταν στο συμφέρον της Ένωσης να επιβληθούν μέτρα σχετικά με τις εισαγωγές αυτές. Υποστήριξε ότι το ότι η επιβολή των αρχικών μέτρων δεν ήταν ενάντια στο συμφέρον της Ένωσης δεν σημαίνει οπωσδήποτε ότι η επέκταση των μέτρων στην υφαλοκρηπίδα/ΑΟΖ ήταν επίσης στο συμφέρον της Ένωσης. Η SGRE ισχυρίστηκε ότι η επέκταση των μέτρων αντιντάμπινγκ και των αντισταθμιστικών μέτρων σχετικά με τις εισαγωγές υφασμάτων από υαλοΐνες από την Κίνα στην Αίγυπτο στις εισαγωγές υφασμάτων από υαλοΐνες από την Κίνα και την Αίγυπτο στην υφαλοκρηπίδα/ΑΟΧ δεν είναι στο συμφέρον της Ένωσης, καθώς φαίνεται να έρχεται σε αντίθεση με την πολιτική της ΕΕ στον τομέα των ανανεώσιμων πηγών ενέργειας. Η πολιτική αυτή στηρίζει την ελκυστικότητα και την ανταγωνιστικότητα της αιολικής ενέργειας της ΕΕ, στην οποία καταγράφηκαν τιμολογικές πιέσεις και γενικότερα προβλήματα κερδοφορίας λόγω των συνθηκών που επικρατούν στην αγορά. Ισχυρίστηκε περαιτέρω ότι οι ενωσιακοί παραγωγοί δεν διαθέτουν επαρκή παραγωγική ικανότητα για να ανταποκριθούν στην αυξανόμενη ζήτηση. Ανέφερε ότι από την επιβολή των μέτρων αντιντάμπινγκ και των αντισταθμιστικών μέτρων το 2020, ο κλάδος των υφασμάτων από υαλοΐνες στην ΕΕ δεν έχει αυξήσει επαρκώς ούτε την παραγωγή ούτε την παραγωγική του ικανότητα υφασμάτων από υαλοΐνες ώστε να καλύψει την αυξανόμενη ζήτηση της ΕΕ. Η Επιτροπή σημείωσε ότι δεν υποβλήθηκαν αποδεικτικά στοιχεία σχετικά με το θέμα αυτό, πέραν από ένα διάγραμμα με τις προβλέψεις για τη δημιουργία υπεράκτιων εγκαταστάσεων αιολικής ενέργειας στην Ευρώπη κατά την περίοδο μεταξύ 2020 και 2030.
                  
               
                     (34)
                  
                  
                     Η SGRE ισχυρίστηκε επίσης ότι η επέκταση των μέτρων αντιντάμπινγκ και των αντισταθμιστικών μέτρων σχετικά με τις εισαγωγές υφασμάτων από υαλοΐνες από την Κίνα στην Αίγυπτο στις εισαγωγές υφασμάτων από υαλοΐνες από την Κίνα και την Αίγυπτο στην υφαλοκρηπίδα/ΑΟΧ θα υποχρεώσει τους χρήστες, όπως την SGRE, να επεκτείνουν ή να μεταφέρουν την παραγωγή τους στον τομέα των πτερυγίων για υπεράκτιες ανεμογεννήτριες από τις χώρες της ΕΕ σε χώρες εκτός της ΕΕ, κάτι που θα έχει επιπτώσεις στην απασχόληση και στους προμηθευτές στην Ένωση.
                  
               
                     (35)
                  
                  
                     Η SGRE υποστήριξε περαιτέρω ότι η επέκταση των μέτρων αντιντάμπινγκ και των αντισταθμιστικών μέτρων σχετικά με τις εισαγωγές υφασμάτων από υαλοΐνες από την Κίνα στην Αίγυπτο στις εισαγωγές υφασμάτων από υαλοΐνες από την Κίνα και την Αίγυπτο στην υφαλοκρηπίδα/ΑΟΧ πρόκειται να οδηγήσει σε αύξηση του κόστους για τους χρήστες του υπό εξέταση προϊόντος.
                  
               
                     (36)
                  
                  
                     Η Επιτροπή σημείωσε ότι στην ανακοίνωση της επανέναρξης επισημάνθηκε σαφώς ότι η επανέναρξη των αρχικών ερευνών είχε ως μόνο σκοπό να διερευνήσει αν τα μέτρα θα έπρεπε να εφαρμοστούν στα υφάσματα από υαλοΐνες καταγωγής ΛΔΚ και Αιγύπτου που μεταφέρονται σε σημαντικές ποσότητες στην υφαλοκρηπίδα/ΑΟΖ. Οι πληροφορίες που περιέχονταν στο σημείωμα στον φάκελο που οδήγησε στην επανέναρξη επιβεβαίωναν τον εν λόγω περιορισμό. Το πεδίο της παρούσας έρευνας προκύπτει απευθείας από τη διατύπωση του άρθρου 14α του βασικού κανονισμού αντιντάμπινγκ και του άρθρου 24α του βασικού κανονισμού κατά των επιδοτήσεων και ευθυγραμμίζεται πλήρως με την αιτιολογική σκέψη 24 της δέσμης μέτρων για τον εκσυγχρονισμό των ΜΕΑ (15). Το απαιτούμενο νομικό πρότυπο στις διατάξεις αυτές είναι ότι το προϊόν που αποτελεί αντικείμενο ντάμπινγκ και/ή επιδοτήσεων μεταφέρεται σε σημαντικές ποσότητες στην υφαλοκρηπίδα/ΑΟΖ «ενδέχεται να προκαλέσει ζημία στον κλάδο παραγωγής της Ένωσης.»
                  
               
                     (37)
                  
                  
                     Όπως αναφέρεται με σαφήνεια στην ανακοίνωση επανέναρξης, η ιδιαιτερότητα της κατάστασης που οδήγησε στην παρούσα έρευνα ήταν το γεγονός ότι το τελωνειακό εργαλείο που προβλέπουν τα άρθρα 14α και 24α δεν ήταν δυνατόν να εφαρμοστεί τη στιγμή έναρξης της αρχικής έρευνας. Σύμφωνα με το άρθρο 14α παράγραφος 2 και το άρθρο 24α παράγραφος 2 κατέστη στη συνέχεια διαθέσιμο το τελωνειακό εργαλείο και οδήγησε στην επανέναρξη της έρευνας. Ωστόσο, όπως επίσης αναφέρεται στην ανακοίνωση της επανέναρξης, στις αρχικές έρευνες που οδήγησαν στην επιβολή των δασμών αντιντάμπινγκ και των αντισταθμιστικών δασμών η Επιτροπή συνεκτίμησε ήδη στις αναλύσεις της τις εισαγωγές του υπό εξέταση προϊόντος υπό καθεστώς τελειοποίησης και κατέληξε στο συμπέρασμα ότι ο ενωσιακός κλάδος υπέστη σημαντική ζημία κατά την υπό εξέταση περίοδο. Η ανάλυση της ζημίας στις αρχικές έρευνες κάλυψε όχι μόνο το 2018 αλλά τη συνολική υπό εξέταση περίοδο, δηλαδή τα έτη 2015-2018. Η παρούσα έρευνα βασίστηκε στα πορίσματα αυτά και είχε ως σκοπό να εξακριβώσει αν οι δασμοί ήταν σκόπιμο να επεκταθούν στην υφαλοκρηπίδα/ΑΟΖ. Κατά συνέπεια, το ότι το προϊόν που αποτελεί αντικείμενο ντάμπινγκ/επιδοτήσεων, το οποίο μεταφέρεται σε σημαντικές ποσότητες στην υφαλοκρηπίδα/ΑΟΖ, ενδέχεται να προκαλέσει ζημία στην Ένωση είχε ήδη επιβεβαιωθεί στον κανονισμό για την επιβολή των δασμών. Η επανέναρξη της έρευνας επιβεβαίωσε την ύπαρξη των ποσοτήτων αυτών και την καταλληλότητα της επέκτασης των υφιστάμενων μέτρων, έτσι ώστε να προστατευτεί ο ενωσιακός κλάδος παραγωγής.
                  
               
                     (38)
                  
                  
                     Δεδομένης της κατάστασης αυτής και του σχετικού νομικού προτύπου, η Επιτροπή βασίστηκε στα δεδομένα, στα αποδεικτικά στοιχεία και στα πορίσματα σχετικά με τη ζημία στις αρχικές έρευνες. Με την παρούσα έρευνα διαπιστώθηκε ότι σημαντικές ποσότητες εισαγωγών στην υφαλοκρηπίδα/ΑΟΖ αποτελούσαν αντικείμενο ντάμπινγκ/επιδοτήσεων και ότι ενδέχεται να προκαλέσουν ζημία στον ενωσιακό κλάδο παραγωγής, καθώς δεν μπορούν παρά να επιδεινώσουν τη ζημιογόνο κατάστασή του. Συνεπώς, οι παραπάνω ισχυρισμοί απορρίφθηκαν.
                  
               
                     (39)
                  
                  
                     Όσον αφορά τον ισχυρισμό ότι το πεδίο των ερευνών επανέναρξης δεν περιλάμβανε το συμφέρον της Ένωσης, τα άρθρα 14α και 24α των αντίστοιχων βασικών κανονισμών δεν περιέχουν καμία αναφορά στην ανάγκη αξιολόγησης του συμφέροντος της Ένωσης. Σε οποιαδήποτε περίπτωση, η SGRE δεν έκανε σχόλια για το θέμα αυτό ύστερα από την έναρξη της παρούσας έρευνας. Η Επιτροπή σημείωσε ότι τα σχόλια της SGRE σχετικά με το συμφέρον της Ένωσης είτε είναι παρόμοια με τα σχόλια τα οποία έχουν ήδη απαντηθεί και απορριφθεί στους κανονισμούς για την επιβολή των αρχικών μέτρων είτε δεν τεκμηριώνονται. Κατά συνέπεια, το αν η επέκταση των υφιστάμενων μέτρων στην υφαλοκρηπίδα/ΑΟΖ είναι κατάλληλη έχει επιβεβαιωθεί, όπως κρίνει η Επιτροπή, και οι σχετικοί ισχυρισμοί απορρίφθηκαν.
                  
               5.   ΕΠΕΚΤΑΣΗ ΤΩΝ ΜΕΤΡΩΝ
         
         
                     (40)
                  
                  
                     Με βάση τα ανωτέρω, οι ισχύοντες δασμοί αντιντάμπινγκ και αντισταθμιστικοί δασμοί στις εισαγωγές υφασμάτων από υφασμένα και/ή ραμμένα φιτίλια (rovings) και/ή νήματα από συνεχή νημάτια υαλοϊνών με ή χωρίς άλλα στοιχεία, εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων ανοικτού πλέγματος με μέγεθος κυψελίδας μεγαλύτερο από 1,8 mm τόσο σε μήκος όσο και σε πλάτος, και βάρος μεγαλύτερο από 35 g/m2, καταγωγής Λαϊκής Δημοκρατίας της Κίνας και Αιγύπτου, θα πρέπει επίσης να επιβληθούν σε υφάσματα από υφασμένα και/ή ραμμένα φιτίλια (rovings) και/ή νήματα από συνεχή νημάτια υαλοϊνών με ή χωρίς άλλα στοιχεία, εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων ανοικτού πλέγματος με μέγεθος κυψελίδας μεγαλύτερο από 1,8 mm τόσο σε μήκος όσο και σε πλάτος, και βάρος μεγαλύτερο από 35 g/m2, καταγωγής Λαϊκής Δημοκρατίας της Κίνας και Αιγύπτου που μεταφέρονται σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη UNCLOS.
                  
               
                     (41)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που συστάθηκε με το άρθρο 15 παράγραφος 1 του κανονισμού (ΕΕ) 2016/1036.
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Επιβάλλονται οριστικοί δασμοί αντιντάμπινγκ και αντισταθμιστικοί δασμοί στα υφάσματα από υφασμένα και/ή ραμμένα φιτίλια (rovings) και/ή νήματα από συνεχή νημάτια υαλοϊνών με ή χωρίς άλλα στοιχεία, εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων ανοικτού πλέγματος με μέγεθος κυψελίδας μεγαλύτερο από 1,8 mm τόσο σε μήκος όσο και σε πλάτος, και βάρος μεγαλύτερο από 35 g/m2, καταγωγής Λαϊκής Δημοκρατίας της Κίνας και Αιγύπτου, τα οποία υπάγονται επί του παρόντος στους κωδικούς ΣΟ ex 7019 61 00, ex 7019 62 00, ex 7019 63 00, ex 7019 64 00, ex 7019 65 00, ex 7019 66 00, ex 7019 69 10, ex 7019 69 90, και ex 7019 90 00 (κωδικοί TARIC 7019610081, 7019610083, 7019610084, 7019620081, 7019620083, 7019620084, 7019630081, 7019630083, 7019630084, 7019640081, 7019640083, 7019640084, 7019650081, 7019650083, 7019650084, 7019660081, 7019660083, 7019660084, 7019691081, 7019691083, 7019691084, 7019699081, 7019699083, 7019699084, 7019900081, 7019900083 και 7019900084), τα οποία επανεξάγονται κατά την έννοια του ενωσιακού τελωνειακού κώδικα σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη UNCLOS.
            
            
               2.   Επιβάλλονται οριστικοί δασμοί αντιντάμπινγκ και αντισταθμιστικοί δασμοί στα υφάσματα από υφασμένα και/ή ραμμένα φιτίλια (rovings) και/ή νήματα από συνεχή νημάτια υαλοϊνών με ή χωρίς άλλα στοιχεία, εξαιρουμένων των προϊόντων που είναι εμποτισμένα ή προεμποτισμένα και εξαιρουμένων των υφασμάτων ανοικτού πλέγματος με μέγεθος κυψελίδας μεγαλύτερο από 1,8 mm τόσο σε μήκος όσο και σε πλάτος, και βάρος μεγαλύτερο από 35 g/m2, καταγωγής Λαϊκής Δημοκρατίας της Κίνας και Αιγύπτου, τα οποία υπάγονται επί του παρόντος στους κωδικούς ΣΟ ex 7019 61 00, ex 7019 62 00, ex 7019 63 00, ex 7019 64 00, ex 7019 65 00, ex 7019 66 00, ex 7019 69 10, ex 7019 69 90, και ex 7019 90 00 (κωδικοί TARIC 7019610081, 7019610083, 7019610084, 7019620081, 7019620083, 7019620084, 7019630081, 7019630083, 7019630084, 7019640081, 7019640083, 7019640084, 7019650081, 7019650083, 7019650084, 7019660081, 7019660083, 7019660084, 7019691081, 7019691083, 7019691084, 77019699081, 7019699083, 7019699084, 7019900081, 7019900083 και 7019900084), τα οποία παραλαμβάνονται σε τεχνητό νησί, σταθερή ή πλωτή εγκατάσταση ή οποιεσδήποτε άλλες εγκαταστάσεις στην υφαλοκρηπίδα κράτους μέλους ή στην αποκλειστική οικονομική ζώνη που έχει δηλώσει κράτος μέλος σύμφωνα με τη UNCLOS και δεν εμπίπτουν στην παράγραφο 1.
            
            
               3.   Ειδικοί κανόνες για την επιβολή και την είσπραξη δασμών αντιντάμπινγκ και αντισταθμιστικών δασμών σύμφωνα με τις παραγράφους 1 και 2 καθορίζονται στον εκτελεστικό κανονισμό (ΕΕ) 2019/1131 για τη θέσπιση τελωνειακού εργαλείου για την εφαρμογή του άρθρου 14α του κανονισμού (ΕΕ) 2016/1036 και του άρθρου 24α του κανονισμού (ΕΕ) 2016/1037.
            
            
               4.   Οι οριστικοί δασμοί αντιντάμπινγκ και αντισταθμιστικοί δασμοί που εφαρμόζονται επί της καθαρής, «ελεύθερης στα σύνορα της Ένωσης» τιμής ή, κατά περίπτωση, επί της «ελεύθερης στα σύνορα της υφαλοκρηπίδας ή της αποκλειστικής οικονομικής ζώνης» τιμής, πριν από την καταβολή δασμού, του προϊόντος που περιγράφεται στις παραγράφους 1 και 2 και παράγεται από τις εταιρείες που αναφέρονται κατωτέρω, καθορίζονται ως εξής:
               
                           Οικεία χώρα
                        
                        
                           Εταιρεία
                        
                        
                           Οριστικός δασμός αντιντάμπινγκ
                        
                        
                           Οριστικός αντισταθμιστικός δασμός
                        
                        
                           Πρόσθετος κωδικός TARIC
                        
                     
                           ΛΔΚ
                        
                        
                           Jushi Group Co. Ltd·
                           Zhejiang Hengshi Fiberglass Fabrics Co. Ltd·
                           Taishan Fiberglass Inc.
                        
                        
                           69,0  %
                        
                        
                           30,7  %
                        
                        
                           C531
                        
                     
                           PGTEX China Co. Ltd· Chongqing Tenways Material Corp.
                        
                        
                           37,6  %
                        
                        
                           17,0  %
                        
                        
                           C532
                        
                     
                           Άλλες εταιρείες που συνεργάστηκαν τόσο στην έρευνα κατά των επιδοτήσεων όσο και στην έρευνα αντιντάμπινγκ και απαριθμούνται στο παράρτημα I
                        
                        
                           37,6  %
                        
                        
                           24,8  %
                        
                        
                           Βλέπε παράρτημα I
                        
                     
                           Άλλες εταιρείες που συνεργάστηκαν στην έρευνα αντιντάμπινγκ αλλά όχι στην έρευνα κατά των επιδοτήσεων και απαριθμούνται στο παράρτημα II
                        
                        
                           34,0  %
                        
                        
                           30,7  %
                        
                        
                           Βλέπε παράρτημα II
                        
                     
                           Όλες οι άλλες εταιρείες
                        
                        
                           69,0  %
                        
                        
                           30,7  %
                        
                        
                           C999
                        
                     
                           Αίγυπτος
                        
                        
                           Jushi Egypt For Fiberglass Industry S.A.Ε· Hengshi Egypt Fiberglass Fabrics S.A.E.
                        
                        
                           20,0  %
                        
                        
                           10,9  %
                        
                        
                           C533
                        
                     
                           Όλες οι άλλες εταιρείες
                        
                        
                           20,0  %
                        
                        
                           10,9  %
                        
                        
                           C999
                        
                     
            
               5.   Η εφαρμογή των ατομικών αντισταθμιστικών δασμολογικών συντελεστών και δασμολογικών συντελεστών αντιντάμπινγκ που καθορίζονται για τις εταιρείες που αναφέρονται στην παράγραφο 4 ή στα παραρτήματα I ή ΙΙ εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου, στο οποίο υπάρχει δήλωση που φέρει ημερομηνία και υπογραφή υπαλλήλου της οντότητας που εκδίδει το τιμολόγιο, με αναφορά του ονόματος και της θέσης του/της, με την ακόλουθη διατύπωση: «Ο/Η υπογεγραμμένος/-η πιστοποιώ ότι (ο όγκος) του (υπό εξέταση προϊόντος) που πωλήθηκε προς εξαγωγή στην Ευρωπαϊκή Ένωση και καλύπτεται από το παρόν τιμολόγιο έχει παραχθεί από την εταιρεία (επωνυμία και διεύθυνση της εταιρείας) (πρόσθετος κωδικός TARIC) στ... [οικεία χώρα]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.» Εάν δεν προσκομιστεί τέτοιο τιμολόγιο, εφαρμόζεται ο δασμολογικός συντελεστής που ισχύει για «όλες τις άλλες εταιρείες».
            
            
               6.   Εκτός εάν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
            
            
               7.   Σε περιπτώσεις στις οποίες ο αντισταθμιστικός δασμός αφαιρείται από τον δασμό αντιντάμπινγκ για ορισμένους παραγωγούς-εξαγωγείς, η υποβολή αιτήσεων επιστροφής δασμών δυνάμει του άρθρου 21 του κανονισμού (ΕΕ) 2016/1037 συνεπάγεται επίσης την αξιολόγηση του περιθωρίου ντάμπινγκ για τον ενδιαφερόμενο παραγωγό-εξαγωγέα, που ισχύει κατά τη διάρκεια της περιόδου έρευνας επιστροφής δασμών.
            
         
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 176 της 30.6.2016, σ. 55.
         
            (3)  Εκτελεστικός κανονισμός (ΕΕ) 2020/492 της Επιτροπής, της 1ης Απριλίου 2020, για την επιβολή οριστικών δασμών αντιντάμπινγκ στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου (ΕΕ L 108 της 6.4.2020, σ. 1).
         
            (4)  Εκτελεστικός κανονισμός (ΕΕ) 2020/776 της Επιτροπής, της 12ης Ιουνίου 2020, για την επιβολή οριστικών αντισταθμιστικών δασμών στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου και για την τροποποίηση του εκτελεστικού κανονισμού (ΕΕ) 2020/492 της Επιτροπής για την επιβολή οριστικών δασμών αντιντάμπινγκ στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου (ΕΕ L 189 της 15.6.2020, σ. 1).
         
            (5)  Κανονισμός (ΕΕ) 2018/825 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την τροποποίηση του κανονισμού (ΕΕ) 2016/1036 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης και του κανονισμού (ΕΕ) 2016/1037 για την άμυνα κατά των εισαγωγών που αποτελούν αντικείμενο επιδοτήσεων εκ μέρους χωρών μη μελών της Ευρωπαϊκής Ένωσης (ΕΕ L 143 της 7.6.2018, σ. 1).
         
            (6)  Η υφαλοκρηπίδα περιλαμβάνει τον θαλάσσιο πυθμένα και το υπέδαφος των υποθαλάσσιων περιοχών που εκτείνονται πέραν των χωρικών υδάτων σε ολόκληρη τη φυσική προέκταση του χερσαίου εδάφους έως το εξωτερικό όριο του υφαλοπλαισίου, ή σε απόσταση 200 ναυτικών μιλίων από τις γραμμές βάσης από τις οποίες μετράται το πλάτος των χωρικών υδάτων, όταν το εξωτερικό όριο του υφαλοπλαισίου δεν εκτείνεται μέχρι την απόσταση αυτή, ενώ η αποκλειστική οικονομική ζώνη αποτελεί περιοχή πέραν και πλησίον των χωρικών υδάτων η οποία δεν υπερβαίνει τα 200 ναυτικά μίλια [βλέπε ιδίως το άρθρο 55 της σύμβασης των Ηνωμένων Εθνών για το δίκαιο της θάλασσας (στο εξής: UNCLOS)]. Τα τεχνητά νησιά είναι χερσαίες περιοχές που περιβάλλονται από νερό, οι οποίες βρίσκονται πάνω από τη στάθμη του νερού και δεν αποτελούν φυσικό σχηματισμό αλλά προϊόν ανθρώπινης οικοδομικής δραστηριότητας. Τα νησιά αυτά μπορούν να χρησιμοποιηθούν για τη στήριξη της εξερεύνησης ή της εκμετάλλευσης του θαλάσσιου πυθμένα ή για τη στήριξη της παραγωγής ενέργειας από τα ύδατα, τα ρεύματα ή τους ανέμους. Θα μπορούσαν να χρησιμοποιηθούν ως σημείο παράδοσης προϊόντων που αποτελούν αντικείμενο ντάμπινγκ/επιδοτήσεων, όπως σωλήνες για τη σύνδεση των εξεδρών με την ξηρά ή για την εξόρυξη υδρογονανθράκων από τον θαλάσσιο πυθμένα, εξοπλισμός γεώτρησης και εξέδρες ή ανεμογεννήτριες. Οι σταθερές ή πλωτές εγκαταστάσεις και οποιεσδήποτε άλλες δομές είναι κατασκευές, συμπεριλαμβανομένων εγκαταστάσεων όπως οι εξέδρες, είτε είναι στερεωμένες στον θαλάσσιο πυθμένα είτε είναι πλωτές, οι οποίες προορίζονται για την εξερεύνηση ή την εκμετάλλευση του θαλάσσιου πυθμένα. Περιλαμβάνουν επίσης τις επιτόπιες κατασκευές για την παραγωγή ενέργειας από τα ύδατα, τα ρεύματα ή τους ανέμους. Το υπό επανεξέταση προϊόν θα μπορούσε επίσης να παραδοθεί για χρήση στις εν λόγω κατασκευές.
         
            (7)  Εκτελεστικός κανονισμός (ΕΕ) 2019/1131 της Επιτροπής, της 2ας Ιουλίου 2019, για τη θέσπιση τελωνειακού εργαλείου για την εφαρμογή του άρθρου 14α του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου και του άρθρου 24α του κανονισμού (ΕΕ) 2016/1037 του Ευρωπαϊκού Κοινοβουλίου και του Συμβουλίου (ΕΕ L 179 της 3.7.2019, σ. 12).
         
            (8)  Ανακοίνωση για τη μερική επανέναρξη των ερευνών που οδήγησαν στην επιβολή των μέτρων αντιντάμπινγκ και των αντισταθμιστικών μέτρων στις εισαγωγές ορισμένων υφασμένων και/ή ραμμένων υφασμάτων από υαλοΐνες καταγωγής Λαϊκής Δημοκρατίας της Κίνας και Αιγύπτου (ΕΕ C 199 της 27.5.2021, σ. 6).
         
            (9)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (10)  Άγιος Βικέντιος και Γρεναδίνες κατά Γουινέας, 1η Ιουλίου 1999, κατάλογος υποθέσεων του ITLOS, αριθ. 2.
         
            (11)  Υπόθεση C-6/04 Επιτροπή κατά Ηνωμένου Βασιλείου [2005] ΔΕΕ1-9056, σκέψη 117.
         
            (12)  Κανονισμός (ΕΕ) αριθ. 952/2013.
         
            (13)  Παρέχονται εύρη τιμών για λόγους εμπιστευτικότητας.
         
            (14)  Παρέχονται εύρη τιμών για λόγους εμπιστευτικότητας.
         
            (15)  Κανονισμός (ΕΕ) 2018/825.
      
      
         
            ΠΑΡΑΡΤΗΜΑ I
            Άλλες εταιρείες που συνεργάστηκαν τόσο στην έρευνα κατά των επιδοτήσεων όσο και στην έρευνα αντιντάμπινγκ
            
                        Επωνυμία της εταιρείας
                     
                     
                        Πρόσθετος κωδικός TARIC
                     
                  
                        Changshu Dongyu Insulated Compound Materials Co., Ltd
                     
                     
                        B995
                     
                  
                        Changzhou Pro-Tech Industry Co., Ltd
                     
                     
                        C534
                     
                  
                        Jiangsu Changhai Composite Materials Holding Co., Ltd
                     
                     
                        C535
                     
                  
                        Neijiang Huayuan Electronic Materials Co., Ltd
                     
                     
                        C537
                     
                  
                        NMG Composites Co., Ltd
                     
                     
                        C538
                     
                  
                        Zhejiang Hongming Fiberglass Fabrics Co., Ltd
                     
                     
                        C539
                     
                  
      
      
         
            ΠΑΡΑΡΤΗΜΑ II
            Άλλες εταιρείες που συνεργάστηκαν στην έρευνα αντιντάμπινγκ, αλλά δεν συνεργάστηκαν στην έρευνα κατά των επιδοτήσεων
            
                        Επωνυμία της εταιρείας
                     
                     
                        Πρόσθετος κωδικός TARIC
                     
                  
                        Jiangsu Jiuding New Material Co., Ltd
                     
                     
                        C536